Papa Urban II

Urban II (1042. - 29. jula 1099.), rođen kao Eudes de Lagery bio je papa od 12. marta 1088. do 29. jula 1099.. U historiji je ostao upamćen kao pokretač Prvog križarskog rata (1095-99) i reformator Rimske kurije koju je ustrojio poput vladarskog dvora, kako bi olakšao vođenje Crkve.

Rodio se u Lageryu (Francuska) u plemićkoj porodici, te je bio crkveno obrazovan. Godine 1078, papa Grgur VII pozvao ga je u Italiju i zaredio za kardinala.

Bio je jedan od onih koji su najžešće i najaktivnije podržavali reforme pape Grgura VII, posebno kao papin izaslanik u Njemačkoj 1084, a od strane Grgura VII bio je označen i kao jedan od njegovih mogućih nasljednika.

Međutim, poslije smrti Grgura VII za njegovog nasljednika izabran je Desiderije, gvardijan samostana Monte Cassino, koji će postati papa Viktor III (1086-87). Nakon njegove kratke vladavine u martu 1088. za papu je aklamacijom izabran Eudes de Lagery koji uzima papinsko ime Urban II. Kao papa nastavio je politiku Grgura VII provodeći je odlučno, ali i pokazujući veliku fleksibilnost i diplomatsku profinjenost.

Papa Urban II beatificiran je 1881. godine, a njegov blagdan slavi se 29. jula.

Kategorija:Pape
Kategorija:Rođeni 1042.
Kategorija:Umrli 1099.